钦定古今图书集成/明伦汇编/官常典/第788卷 > 沈立
## 钦定古今图书集成/明伦汇编/官常典/第788卷 > 沈立

按《宋史》本传：立字立之，历阳人。举进士，签书益州判
官，提举商胡埽。采摭大河事迹、古今利病，为书曰《河
防通议》，治河者悉守为法。迁两浙转运使。苏、湖水，民
艰食，县戒强豪，民发粟以振，立亟命还之，而劝使自
称贷，须岁稔，官为责偿。茶禁害民，山场、榷场多在部
内，岁抵罪者辄数万，而官仅得钱四万。立著《茶法要
览》，乞行通商法，三司使张方平上其议，后罢榷法，如
所请。立召为户部判官。奉使契丹，适行册礼，欲令从
其国服，不则见于门，立折之曰：“往年北使讲见仪，未
尝令北使易冠服，况门见耶？”契丹愧而止。迁京西北
转运使。都水方兴六塔河，召与议，立请止修五股等
河及漳河，分杀水势以省役，从之。加集贤修撰、知沧
州，进右谏议大夫、判都水监，出为江、淮发运使。居职
办治，加赐金数，诏嘉之。知越州、杭州、审官西院、江宁
府初立，在蜀悉以公粟售书，积卷数万。神宗问所藏，
立上其目及所著《名山水记》三百卷。徙宣州，提举崇
禧观。卒，年七十二。